สมคิดชี้ศก.ปีนี้โต5-6%
สมคิดชี้ศก.ไทยปีนี้โต5-6%แนะรัฐเร่งพัฒนาการส่งออกเจาะกลุ่มประเทศมหาอำนาจใหม่ บราซิล รัฐเซีย จีนและอินเดีย
8 ก.ค. 2553

สมคิดชี้ศก.ไทยปีนี้โต5-6%แนะรัฐเร่งพัฒนาการส่งออกเจาะกลุ่มประเทศมหาอำนาจใหม่ บราซิล รัฐเซีย จีนและอินเดีย 
นายสมคิด จาตุศรีพิทักษ์ อดีตรองนายกรัฐมนตรีและรัฐมนตรีว่าการกระทรวงการคลัง กล่าวว่า ประเทศไทยในขณะนี้ ถือว่ายังแข็งแกร่งทั้งในภาพของสถาบันการเงิน และภาคเอกชน ซึ่งแตกต่างจากวิกฤตเศรษฐกิจปี2540 โดยเชื่อว่า เศรษฐกิจปีนี้เติบโต 5-6% เนื่องจากพื้นฐานของเศรษฐกิจที่แข็งแกร่งในช่วงครึ่งปีแรกที่เติบโตได้ดีจากการส่งออกที่ขยายตัวสูง แม้ว่าภาพการท่องเที่ยว และการลงทุนจากต่างประเทศจะยังต้องใช้เวลาในการฟื้นฟูความเชื่อมั่น แต่ระยะสั้น ถือว่าไม่น่าเป็นห่วง
ทั้งนี้ หากมองในระยะยาว ประเทศไทยควรระมัดระวังการดำเนินนโยบายทางเศรษฐกิจ เนื่องจากช่วงครึ่งปีหลังถึงต้นปี 2554 เศรษฐกิจโลกจะปรับเข้าสู่ภาวะถดถอย ที่เกิดจากการกระตุ้นเศรษฐกิจในช่วงที่เกิดวิกฤตจำนวนมาก ดังนั้น ไทยจะต้องไม่ประมาท รัฐบาลควรจะทำงานให้หนักขึ้น ปฎิรูปปรับเปลี่ยนประเทศอย่างจริงจังโดยเร่งสร้างความแข็งแกร่งภายในประเทศให้เกิดขึ้น และใช้เวลาในการทำงานที่เหลืออยู่อย่างเต็มที่ ไม่ควรหวังพึ่งการขับเคลื่อนเศรษฐกิจจากภาคเอกชนเพียงอย่างเดียว รัฐบาลควรสร้างเศรษฐกิจในประเทศให้เกิดความสมดุลกับการส่งออกที่เติบโตสูง
อย่างไรก็ดี ไทยต้องติดตามสถานการณ์ต่างประเทศอย่างใกล้ชิด เพราะในอีก 20-30 ปีข้างหน้าเศรษฐกิจ 50-60% จะถูกครอบคลุมโดยประเทศมหาอำนาจใหม่ อาทิ บราซิล รัฐเซีย จีนและอินเดีย กับประเทศ N11 ดังนั้น ไทยจะต้องพัฒนาตัวเองและหาทางพัฒนาการส่งออกไปยังเหล่านี้ให้มากขึ้น พร้อมทั้งเร่งเจาะกลุ่มเป้าหมายให้เป็นไปตามความต้องการผู้บริโภค และสร้างมูลค่าเพิ่มให้กับสินค้าส่งออก ภาคธุรกิจจะต้องรู้ค่าเงินที่ผันวผน และการค้ารลงทุนของโลก เพื่อให้ไทยเป็นประเทศที่น่าจับตามองอยู่
นอกจากนี้ ไทยยังมีปัญหาด้านการบริหารจัดการ และไม่มีทิศทางชัดเจน ดังนั้น คนไทยมองข้ามวิกฤตทางการเมือง และ รัฐบาลต้องเข้ามาดำเนินการปรับเปลี่ยนไทยสร้างความเชื่อมั่นด้วยตัวเอง โดยให้มองถึงประเทศ ไม่ใช่มองการเลือกตั้งในครั้งหน้าเพียงอย่างเดียว นอกจากนี้ การปฎิรูปประเทศไทยสิ่งแรกที่ควรแก้ไข คือ ปัญหาความยากจน โดยเน้นการกระจายไปสู่ภาคชนบทมากขึ้น รวมทั้ง การเพิ่มขีดความสามารถในการแข่งขัน โดยเน้นการสร้างนวัตกรรมใหม่ ๆ มากขึ้น